A Bizottság 831/97/EK rendelete

(1997. május 7.)

az avokádóra vonatkozó forgalmazási előírások megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [1] és különösen annak 2. cikke (2) bekezdésére,

mivel a 2200/96/EK rendelet I. melléklete felsorolja azokat a termékeket, amelyek tekintetében minőségi előírásokat kell megállapítani; mivel a mellékletben felsorolt termékek közül többek között az avokádóra még nem állapítottak meg közösségi minőségi előírásokat; mivel ezért meg kell állapítani az e termékre vonatkozó forgalmazási előírásokat; mivel e célból és a világpiac átláthatósága érdekében figyelembe kell venni az Egyesült Nemzetek Európai Gazdasági Bizottsága által ajánlott minőségi előírásokat e termék tekintetében;

mivel e minőségi előírások alkalmazásával meg kell akadályozni a nem kielégítő minőségű termékek piacra kerülését, ösztönözni kell a termelőket a fogyasztói igények kielégítésére, valamint elő kell mozdítani a tisztességes piaci versenyfeltételek melletti kereskedelmet, ezáltal elősegítve a termelés nyereségességének növekedését;

mivel e minőségi előírások az értékesítés minden szintjén alkalmazandók; mivel a hosszú távolságra történő szállítás, a meghatározott időn túli tárolás vagy a különböző árukezelési műveletek hatására bizonyos fokú minőségromlás következhet be a termékek biológiai fejlődése vagy romlandó jellege miatt; mivel ezért ezt a minőségromlást figyelembe kell venni a minőségi előírások alkalmazása során a feladást követő értékesítési szakaszokban; mivel az "Extra" osztályba tartozó termékeket különösen gondosan kell válogatni és csomagolni, és egyedül a frissesség és a feszesség enyhe csökkenése tekintetében kell eltérést megengedni;

mivel az e rendeletben előírt rendelkezések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

(1) A kombinált nómenklatúra 080440 KN-kódja alá tartozó avokádó forgalmazási előírásai e rendelet mellékletében találhatók.

(2) Az előírásokat az értékesítés valamennyi szakaszában alkalmazni kell a 2200/96/EK rendeletben meghatározott feltételekkel.

A feladást követő szakaszokban azonban a következő eltérések megengedhetők:

a) a frissesség és a feszesség enyhe csökkenése;

b) a nem az "Extra" osztályba tartozó termékek esetén a biológiai fejlődésből és romlandóságukból eredő enyhe minőségromlás.

2. cikk

Ez a rendelet 1997. június 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. május 7-én.

a Bizottság részéről

Franz Fischler

a Bizottság tagja

[1] HL L 297., 1996.11.21., 1. o.

--------------------------------------------------

MELLÉKLET

AZ AVOKÁDÓRA VONATKOZÓ ELŐÍRÁSOK

I. A TERMÉK MEGHATÁROZÁSA

Ez az előírás a fogyasztónak friss állapotban szállítandó avokádó – a Persea americana Mill. – termesztett fajtáira vonatkozik, a magnélküli (partenokarp) termés és az ipari feldolgozásra szánt avokádó kivételével.

II. A MINŐSÉGRE VONATKOZÓ ELŐÍRÁSOK

Az előírás célja az értékesítésre előkészített és csomagolt avokádó minőségi követelményeinek meghatározása.

A. Minimumkövetelmények

Az adott minőségi osztályra vonatkozó külön követelmények és megengedett eltérések mellett az avokádó minden minőségi osztályban rendelkezzen a következő jellemzőkkel:

- ép,

- egészséges; ne legyen romlóhiba vagy más minőségcsökkenés miatt fogyasztásra alkalmatlan,

- tiszta, gyakorlatilag minden látható idegen anyagtól mentes,

- kártevők kártételétől gyakorlatilag mentes,

- alacsony hőmérséklet okozta károsodástól mentes,

- legfeljebb 10 mm hosszúságú kocsány, sima vágási felülettel. A kocsány hiánya azonban nem tekintendő hibának, ha az ízesülés helye száraz és ép,

- rendellenes felületi nedvességtől mentes,

- idegen szagtól és/vagy íztől mentes.

Az avokádó legyen gondosan szedett. A szedésig a fejlettsége érje el azt az élettani állapotot, amely biztosítja az érési folyamat folytatódását a teljes érésig. Az érett gyümölcs legyen keseredésmentes.

Az avokádó fejlettsége és érettségi állapota olyan legyen, hogy:

- kibírja a szállítást és az árukezelést,

- megfelelő állapotban érkezzen a rendeltetési helyére.

B. Osztályozás

Az avokádó a következő három osztályba sorolható:

i. "Extra" osztály

Az ebbe az osztályba tartozó avokádó kiváló minőségű. Alak és szín tekintetében rendelkeznie kell a fajtára jellemző jellegzetességekkel.

Hibáktól mentes legyen, eltekintve az enyhe felületi héjhibáktól, amennyiben azok nem befolyásolják a termék általános megjelenését, a minőségét, az eltarthatóságát és a csomagolt áru külső megjelenését. Ha van kocsány, az ép legyen.

ii. I. osztály

Az ebbe az osztályba tartozó avokádó jó minőségű, az adott fajtára jellemző színeződésű és formájú legyen.

A következő kis hibák azonban megengedhetők, amennyiben azok nem befolyásolják a termék általános megjelenését, a minőségét, az eltarthatóságát és a csomagolt áru külső megjelenését:

- enyhe alak- és színhibák,

- kis héjhibák (parásodás, beparásodott lenticellák) és napégések, amelyek összfelülete legfeljebb 4 cm2 lehet.

A hibák semmilyen körülmények között nem károsíthatják a gyümölcshúst.

Ha van kocsány, az enyhén sérült lehet.

iii. II. osztály

Ebbe az osztályba az az avokádó tartozik, amely a magasabb osztályokba nem sorolható, de megfelel az előzőekben meghatározott minimumkövetelményeknek.

A következő hibák megengedhetők, amennyiben az avokádó megőrzi a minőséggel, az eltarthatósággal és a külső megjelenéssel kapcsolatos legfontosabb jellemzőit:

- alak- és színhibák,

- héjhibák (parásodás, beparásodott lenticellák) és napégések, amelyek összfelülete legfeljebb 6 cm2 lehet.

A hibák semmilyen körülmények között nem károsíthatják a gyümölcshúst.

Ha van kocsány, az sérült lehet.

III. A MÉRETRE VONATKOZÓ ELŐÍRÁSOK

A méret megállapítása a gyümölcs tömege alapján történik. A méretkategóriák a következők:

Tömeg grammban | A méretkategória kódszáma |

781–1220 | 4 |

576–780 | 6 |

461–575 | 8 |

366–460 | 10 |

306–365 | 12 |

266–305 | 14 |

235–265 | 16 |

211–235 | 18 |

191–210 | 20 |

171–190 | 22 |

156–170 | 24 |

146–155 | 26 |

136–145 | 28 |

125–135 | 30 |

Az avokádó legkisebb tömege legalább 125 gramm legyen.

IV. A MEGENGEDETT ELTÉRÉSEKRE VONATKOZÓ ELŐÍRÁSOK

A megadott osztályra vonatkozó minőségi és méretkövetelményektől a gyümölcs minden csomagolási egységében a következő eltérések engedhetők meg.

A. Minőségi eltérések

i. "Extra" osztály:

Az avokádó 5 darab- vagy tömegszázaléka lehet olyan, amely az "extra" osztály előírásainak nem felel meg, de kielégíti az I. osztály követelményeit, kivételes esetben beleértve az I. osztály megengedett eltéréseit is.

ii. I. osztály:

Az avokádó 10 darab- vagy tömegszázaléka lehet olyan, amely nem felel meg az I. osztály előírásainak, de kielégíti a II. osztály követelményeit, kivételes esetben beleértve a II. osztály megengedett eltéréseit is.

iii. II. osztály:

Az avokádó 10 darab- vagy tömegszázaléka lehet olyan, amely sem a II. osztály előírásainak, sem a minimumkövetelményeknek nem felel meg, nem lehet azonban romlóhibás, erősen nyomott vagy olyan mértékben minőségcsökkent, amely a terméket fogyasztásra alkalmatlanná teszi.

B. Méreteltérések

Minden osztályban az avokádó 10 darab- vagy tömegszázaléka lehet olyan, amely közvetlenül a jelölés szerinti méretkategória alatti és/vagy feletti méretkategóriának felel meg.

V. A KÜLSŐ MEGJELENÉSRE VONATKOZÓ ELŐÍRÁSOK

A. Egyneműség

Minden csomagolási egység legyen egynemű és csak azonos eredetű, fajtájú, minőségű és méretű avokádót tartalmazzon.

A csomagolási egységek látható része a teljes belső tartalmat képviselje.

B. Csomagolás

Az avokádót úgy kell becsomagolni, hogy megfelelően védve legyen.

A csomagolási egységek belsejében használt – a termékkel közvetlenül érintkező – anyag legyen új, tiszta és olyan minőségű, hogy a termékben semmilyen külső vagy belső elváltozást ne okozzon. A csomagoláshoz különböző anyagok – mint pl. a kereskedelmi adatokat vagy a bélyegzőlenyomatokat tartalmazó papír vagy pecsétek – használata megengedhető, azzal a feltétellel, hogy az előállításukhoz és feliratozásukhoz csak egészségre ártalmatlan festéket, ragasztóanyagot, illetve tintát szabad használni.

A csomagolási egységek minden idegen anyagtól mentesek legyenek.

VI. A JELÖLÉSRE VONATKOZÓ ELŐÍRÁSOK

Minden egyes csomagolási egység egyazon oldalán, összefüggően, olvashatóan, letörölhetetlenül és kívülről jól láthatóan a következő adatokat kell feltüntetni:

A. Azonosító adatok

Csomagoló és/vagy a forgalmazó neve és címe vagy hivatalosan kiadott vagy elfogadott kódjele. Kódolt megnevezés alkalmazásakor közvetlenül a "csomagoló és/vagy a forgalmazó" (vagy megfelelő rövidítése) felirathoz tartozóan kell a nevet és a címet helyettesítő kódot feltüntetni.

B. A termék megnevezése

- "Avokádó" felirat, ha a csomagolási egység tartalma kívülről nem látható,

- a fajta megnevezése.

C. A termék eredete

- A termesztés szerinti származási ország; nem kötelező a termesztési tájegység, illetve a nemzeti, regionális vagy helyi helymegjelölés.

D. Kereskedelmi jellemzők

- minőségi osztály,

- méret a legkisebb és a legnagyobb tömeg feltüntetésével,

- a méretkategória kódszáma és a gyümölcs darabszáma, ha ez különbözik a kódszámtól, vagy választható a méretkategória kódszáma és a csomagolási egység tartalmának nettó tömege.

E. Hivatalos ellenőrző jel (nem kötelező)

--------------------------------------------------